钦定古今图书集成/理学汇编/经籍典/第188卷 > 李琪王霸世纪 > 序晋霸平昭纪
## 钦定古今图书集成/理学汇编/经籍典/第188卷 > 李琪王霸世纪 > 序晋霸平昭纪

悼公能以晋国坏乱之后，复文襄已失之业；平公不
能以中夏安强之时，保悼公方成之功。人之强于为
善，与其安于不竞者，兴衰相远，固如此也。《孟子》曰：“晋
平公之于亥唐也，弗与共天位也，弗与治天职也。”夫
平公衰微，正患不自为政。大夫为政耳，岂有职位不
与人共治者？盖政在侈家，而贤者壅弃，此其所以削
弱不亢也。平公五盟六会，服齐狄，宁东夏，平秦乱，城
淳于，师徒不烦，民无怨讟。祁午数当时之功若此，然
内有变而不知，外有患而不悟，尚何有功足云哉！方
桓公之初，每患霸权大强而王政弱。文、襄以后，王政
不足论矣，惟恐霸权之不能强也。权者大物也，上不
能制而授之下，则下强而上弱；中国不能制，而授之
夷狄，则夷狄强而中国弱，家有千金之利，已弗能受，
呼庸隶而与之，虽三尺之童不为，岂有尊为邦国而
授权于大夫？此《湨梁》之会，平公所谓“内有变而不知”
者也。人欲自毁藩篱，揖仇敌于庑下，而与之盾柄，此
不待智者而后知其不可。岂有身主夏盟，而授权于
夷狄，此宋之盟，平公所谓“外有患而不悟”者也。盖世
有苟道自便者，媮于及身之谋，而忘乎后日之害平
公，则谋出乎身，而害见乎身，何其谬欤！溴梁之事，非
大夫敢窃权也。诸侯在会，而大夫实主《载书》，是委权
以与之也。荀偃一怒而十二国兴戎。后五年，栾盈之
作乱，曲沃之民惟主栾氏，不知公室，晋几分国而并
立矣。宋之盟，非楚之能持权也，晋主夏盟而挈诸侯以𢌿楚，是弃权以假之也。虢之会，再读《旧书》，后八年
楚灵王会于申，实用齐桓、召陵之典，晋盖十九年无
预中国之事矣，此皆平公身致之也。至乎昭之政，则
又微矣，仅能一会大夫，一盟诸侯，方楚灵辱于干谿，
诸夏庶几复霸。为晋君臣者，改物厉志，愤悱警惧，以
率旧烈，犹恐不逮。今也，四夷未观德，而虒祁崇侈以
启贰；列国未闻信，而邾南盛兵以示汰。平丘虽曰同
盟，齐敢拒令，郑敢争承，卫病刍荛之扰，鲁困蛮夷之
诉，坐视诸侯之去而不之顾，况能驾敌国哉？宜乎晋
之卑也。